b'\n_START_ARTICLE_\nPatricio Aylwin\n_START_SECTION_\nBakgrunn\n_START_PARAGRAPH_\nAylwin var den eldste av de fem barna til Laura Az\xc3\xb3car og Miguel Aylwin. I 1943 ble han ferdig med sine studier (juss, politikk- og samfunnsvitenskap) ved  Universidad de Chile og ble universitetsprofessor, b\xc3\xa5de ved Universidad de Chile (UdC) og ved Pontificia Universidad Cat\xc3\xb3lica de Chile (PUC), begge i Santiago de Chile._NEWLINE_Han giftet seg med Leonor Oyarz\xc3\xban Ivanovic, og de fikk fem barn. Datteren Mariana Aylwin var chilensk undervisningsminister fra 2000 til 2003.\n_START_SECTION_\nPolitiker\n_START_PARAGRAPH_\nAylwin var aktiv partipolitiker fra 1945. Han tilh\xc3\xb8rte de venstreorienterte kristendemokratene som var sterkt influert av katolsk sosiall\xc3\xa6re. Mellom  1958 og 1989 var han flere ganger formann for Partido Dem\xc3\xb3crata Cristiano de Chile. I 1965 ble han valgt til senatet, og var leder av dette i 1971 og 1972 og dermed i den tid da Salvador Allende var Chiles president.\n_START_SECTION_\nPresident\n_START_PARAGRAPH_\nAylwin ble Chiles president etter at milit\xc3\xa6rjuntaen til general Pinochet gikk av i 1990. Han stilte da som motkandidat i det f\xc3\xb8rste frie valget etter milit\xc3\xa6rdiktaturet. Aylwin fungerte som president fra 11. mars 1990 til 11. mars 1994._NEWLINE_Selv om Chile dermed var offisielt blitt et demokrati, hadde avviklingen av Pinochets styre kunnet skje fredelig bare fordi man ikke utfordret de milit\xc3\xa6re og deres gamle oppslutning om diktatoren. Dermed var de milit\xc3\xa6res innflytelse s\xc3\xa5pass p\xc3\xa5takelig at den hindret Aylwyns regjering fra \xc3\xa5 n\xc3\xa5 en rekke av sine politiske m\xc3\xa5l, som for eksempel en nyordning av grunnlovsdomstolen og reduksjon av Pinochets faktiske innflytelse. Aylwins regjering klarte likevel \xc3\xa5 f\xc3\xa5 gjennomf\xc3\xb8rt direkte lokalvalg i juni 1992. Til tross for de vesentlige begrensninger konstitusjonen la p\xc3\xa5 regjeringens handlingsrom, klarte den, i l\xc3\xb8pet av fire \xc3\xa5r, \xc3\xa5 endre maktforholdene i sin fav\xc3\xb8r i staten, sivilsamfunnet og i det politiske samfunn._NEWLINE_Aylwin-regjeringen gjorde mye for \xc3\xa5 redusere fattigdom og sosial ulikhet. En skattereform introdusert i 1990 \xc3\xb8kte skatteinntektene med rundt 15\xc2\xa0% og gjorde det mulig \xc3\xa5 \xc3\xb8ke offentlige bevilgninger til sosiale programmer fra 9,9\xc2\xa0% av BNP til 11,7\xc2\xa0%. Ved slutten av hans presidentperioden ble det bevilget mer til sosiale programmer enn noen gang tidligere, inkludert programmer for offentlig helse, yrkesoppl\xc3\xa6ring for unge og sosial boligbygging._NEWLINE_Han ble etterfulgt av sin partifelle Eduardo Frei Ruiz-Tagle._NEWLINE_Aylwin engasjerte seg deretter internasjonalt i FN med fattigdomsbekjempelse og styrking av grunnleggende rettigheter, blant annet som leder for en allmennyttig organisasjon for demokrati og rettferdighet.'